**Informačné zdroje pre spracovanie rešerší**

Záverečná práca kurzu Knihovníckeho odborného minima CVTI SR

Bratislava

Mgr. Gabriela Straková

2019

Obsah

[Úvod 3](#_Toc8819613)

[1 Informačné zdroje 4](#_Toc8819614)

[1.1 Tradičné dokumenty vhodné pre odborné práce 4](#_Toc8819615)

[1.2 “Netradičné” dokumenty používané pre odborné práce 6](#_Toc8819616)

[1.3 Elektronické informačné zdroje 7](#_Toc8819617)

[2 Rešerš 9](#_Toc8819618)

[2.1 Informačné stratégie pre rešerš 10](#_Toc8819619)

[2.2 Súborné katalógy 11](#_Toc8819620)

[2.3 Licencované databázy 12](#_Toc8819621)

[3 Ústredná Knižnica SAV a spracovanie rešerše 13](#_Toc8819622)

[3.1 Problémy pri rešeršovaní 14](#_Toc8819623)

[Záver 15](#_Toc8819624)

[Zoznam bibliografických záznamov 16](#_Toc8819625)

[Prílohy 18](#_Toc8819626)

# Úvod

Cieľom práce je predstavenie širokej problematiky informačných zdrojov, ktoré môžu využívať informační pracovníci pri spracovávaní rešeršnej požiadavky. Jadro práce tvoria tri hlavné kapitoly.

V prvej časti si predstavíme s akými informačnými zdrojmi zvyknú knihovníci prichádzať do styku a rozoberáme tu význam pojmov informačný prameň, dokument a zdroj. Ďalej sa tu oboznamujeme s typológiou informačných prameňov, pričom ich rozlišujeme na tradičné a netradičné dokumenty, ktorých vznik bol podmienený technologickým pokrokom. V nasledujúcej časti je vyobrazená problematika elektronických informačných zdrojov, zohľadnenie výhod a nevýhod pri ich využívaní.

V druhej hlavnej kapitole objasňujeme pojem rešerš a čo všetko súvisí s touto knižnično - informačnou službou. Uvádzajú sa tu príklady stratégie vyhľadávania. V tretej kapitole sme si priblížili fungovanie rešeršného pracovníka v Ústrednej knižnici SAV, za akých podmienok vykonáva rešeršnú činnosť a taktiež tu sú problémy, ktoré vznikajú pri zadávaní rešeršnej požiadavky zo strany objednávateľa a príklady, ktoré komplikujú prácu informačným pracovníkom.

# Informačné zdroje

“V procesoch individuálneho získavania odborných informácií sú hlavnými a nevyhnutnými informačnými zdrojmi zaznamenané informácie” (Nováková et al. 1995). Znamená to, že keď sa chce človek niečo dozvedieť pre potreby štúdia, výskumu, zamestnania, atď., potrebuje získať informáciu vo forme dokumentu. Túto informáciu nadobudne z určitého  zdroja, alebo inak povedané z informačného prameňa. Informačné zdroje môžu mať rôzne podoby a rozlišujeme ich podľa druhu nosiča informácie a podľa pôvodnosti obsahu.

Informačné pramene predstavujú nepriamu komunikáciu medzi ľuďmi naprieč priestorom a časom, sú to takzvané “informačné konzervy” (Nováková et al. 1995). Výber typu dokumentu záleží od toho aký druh informácie vyžadujeme a na čo ju chceme použiť. Nováková (1995) v tomto smere rozlišuje dokumenty podľa hlavnej komunikačnej funkcie na vedecké, výrobno-technické, výučbové, vedecko-populárne, administratívne, súkromné, umelecké, kultúrne, politické.

Ďalej ich delíme aj na základe zaznamenania obsahu (písomné, obrazové, audiovizuálne, elektronické,..). Veľmi dôležité je rozlišovať, akým spôsobom je obsah dokumentu sprístupnený, či ho môžeme čítať priamo, elektronicky alebo si ho musíme prehrať cez nejaké technické zariadenie, vtedy sa jedná o strojom čitateľný záznam. Za priamo čitateľné pramene označuje Nováková (1995) tradičné dokumenty, posledné dve spomenuté sa v minulosti označovali za netradičné. Problematika typológií dokumentov je však veľmi zložitá a premenlivá, preto sa Nováková vyjadruje: ”Takéto členenie dokumentovej sféry nie je presné a terminologicky korektné.” (Katuščák et al. 1998).

## Tradičné dokumenty vhodné pre odborné práce

Za takzvané tradičné dokumenty považujeme v prvom rade knižné publikácie. Vo vedeckom prostredí však strácajú častokrát na aktuálnosti, pretože nové poznatky sa v dnešnej dobe nestíhajú spracovať do knižnej podoby v rýchlom čase. Nováková ale tvrdí, že pre štúdium je odborná kniha stále vhodná: “ Svojou ucelenosťou a rozsahom je však dobre uspôsobená na sústredenie rozsiahlych súborov informácií, na systematický výklad a sumarizáciu dosiahnutého poznania, na spájanie navzájom súvisiacich materiálov” (Nováková et al. 1995). Týmto sa odvoláva na  vysokoškolské učebnice, monografie, či skriptá.

Ďalšími vhodnými knižnými publikáciami pre odborné práce sú všeobecné, národné a špeciálne encyklopédie. Obsahujú heslá z ľudských poznatkov, zväčša zoradené abecedne. Sú vhodné na objasnenie významov hesiel, ktoré si potrebujeme zadefinovať.

Podobným prípadom je aj terminologický slovník, ktorý ozrejmuje význam odborných termínov z určitej vedeckej oblasti. Je veľmi dôležitým pomocníkom pri hľadaní presných definícií. Okrem terminologického slovníku, existujú mnohé iné, napríklad jazykové, náučné, odborné, biografické. Špecifickým slovníkom, ktorý sa využíva pri výskume je riadený slovník termínov, odborne nazývaný tezaurus, ide o: „ súbor pojmov usporiadaných do určitej štruktúry s určenými vzťahmi medzi nimi“ (Steinerová, Grešková a Ilavská, 2010). Tieto vzťahy môžu byť stanovené napríklad cez synonymá, homonymá, antonymá a podobne. Teda nachádza nám určité vysvetlenie, rozšírenie alebo zúženie významu hľadaného termínu. Je významným nástrojom na vyhľadanie si pojmu, ktorému dostatočne nerozumieme.

Veľmi dôležitým informačným zdrojom je zborník. Je to dielo tvorené samostatnými príspevkami jedného alebo mnohých autorov, ktoré sú zoskupené pod jedným názvom. Štrukturálne môže byť takáto publikácia  tvorená pôvodnými, ešte nepublikovanými textami, alebo reedíciami. Pre aktuálnosť sú nesmierne podstatné zborníky z konferencií, v ich prípade sa jedná o pôvodné odborné texty. Sú v nich koncentrované všetky uznesenia, diskusie, názory na spoločnú tému, ktoré sa ústne predniesli na konferencii a následné boli sústredené v zborníku (Katuščák et al. 1998).

“Za periodické publikácie, resp. periodiká, považujeme všetky publikácie, ktoré vychádzajú postupne v samostatných, obsahovo netotožných častiach, tieto časti sú spojené názvom, priebežným označením, jednotnou úpravou a obsahovým zameraním... (Nováková et al. 1995). Môžu byť publikované systematicky (denne, týždenne, mesačne, štvrťročne, polročne, alebo nesystematicky (raz ročne, dvojročne, nepravidelne), avšak s vedomím ďalších vydaní. Najfrekventovanejšie z pravidelne vychádzajúcich periodík poznáme noviny, časopisy, odborné časopisy. K nepravidelne vychádzajúcim periodikám patria ročenky, kalendár, periodické zborníky vedeckých prác, Zborníky sú zložitejším prameňom na zaradenie, môžu vychádzať neperiodicky, pravidelne, alebo nepravidelne. Bulletin môže byť tiež vydávaný pravidelne, alebo nepravidelne.

Nováková vyzdvihuje problematickosť pojmu periodikum pri praktickom fungovaní knižnice. Pre zjednodušenie sa publikácie, ktoré nevychádzajú systematicky,  alebo vychádzajú v obdobiach dlhších ako polrok používa termín nepravé periodikum (Katuščák et al. 1998).

Okrem periodických publikácií existujú aj špeciálne a nepublikované dokumenty, ktoré môžu byť prínosné pre vedeckú prácu. Medzi špeciálne pramene začleňujeme  legislatívne dokumenty, rôzne patenty, výskumné správy a firemnú literatúru. Môžeme využívať aj vedecké kvalifikačné práce: diplomové a dizertačné práce, ktoré majú ale nízky stupeň zverejnenia. Prístup k nim získavame cez národné bibliografie a špeciálne informačné systémy. Fyzicky dokument býva sprístupnený spravidla prezenčne na danej univerzitnej alebo fakultnej knižnici.

Okrem vyššie spomenutých textových prameňov k tradičným môžeme radiť aj obrazové (vizuálne) dokumenty, ale iba tie, ktoré je možné vnímať priamo okom, také  nazývame “nepremietané” (Katuščák et al. 1998). Do tejto kategórie umiestňujeme mapy, atlasy grafiky, fotografie, ilustrácie, grafy a diagramy.

## “Netradičné” dokumenty používané pre odborné práce

Takzvaný netradičný typ informačných prameňov predstavuje dokumenty, ktoré si sprístupňujeme pomocou technických zariadení. Pri vizuálnych informačných prameňoch tohto typu je obraz premietaný, čiže sem radíme statické diapozitívy, ale aj filmy, ktoré nemajú ozvučenie. Film s ozvučením je už audiovizuálnym dokumentom, pretože nám poskytuje informácie nielen vizuálne, ale aj prostredníctvom zvuku. Tak ako bola fotografia prelomom vo vizuálnych dokumentoch, pretože vedela zachytiť aj veci, ktoré človek bežne nemohol vidieť (makro, mikro), alebo nevedel zachytiť voľne okom, tak boli videokazety revolúciou v audiovizuálnom svete. Uľahčili ľuďom prístup ku filmom, ktoré pokrývali celú sféru potrieb človeka. Slúžili nielen na zábavu a umelecký zážitok, ale mali aj vzdelávací charakter, napr. pri inštruktážnom videu (Nováková et al. 1995).

Zvukové dokumenty, inak zvané aj audio, alebo odbornejšie auditívne dokumenty, obsahujú záznam zvuku (hovorené slovo, hudba, iné zvuky).  Zvukové záznamy slúžia na rekreáciu, výmenu vedeckých informácií, dokumentaristiku a výučbu.

Audiovizuálne aj zvukové dokumenty si prešli poslednými rokmi veľkými zmenami vďaka obrovskému technologickému pokroku. Videokazety boli vystriedané DVD nosičmi, tie zasa multimédiami. CD nahradili gramofónové platne a magnetofónové pásky. Dnes už mnoho čitateľov knižníc nevyhľadáva videokazety, pretože doma už nemajú k tomu určené technické zariadenie. Aj z toho dôvodu ich nahrádzali CD a DVD nosiče. V súčasnosti sú nahradené už aj tieto formáty, a to digitálnymi a elektronickými záznamami dokumentov.

## Elektronické informačné zdroje

„V oblasti knižnično-informačnej teórie sa elektronický dokument zvyčajne definuje ako prostriedok sociálnej komunikácie, ktorý sa od tradičných typov dokumentov (písomných, obrazových, zvukových) odlišuje nie obsahovými, ale formálnymi charakteristikami, najmä digitálnym spôsobom záznamu informácií a z neho vyplývajúcou väčšou nezávislosťou, oddeliteľnosťou obsahu dokumentu od materiálneho nosiča – počítačového pamäťového média, zväčša magnetického, alebo optického“ (Šušol, 1998). Pri elektronických informačných zdrojoch sa okrem pojmu dokument stretávame aj s výrazmi súbor, alebo zdroj.  
Od tradičných dokumentov ich odlišuje mnoho faktorov. Nedajú sa fyzicky chytiť, ako kniha. Je možné pretvoriť formát a obsah takéhoto informačného zdroja, pokiaľ nie je chránený. Prenos informácie prebieha na diaľku prostredníctvom sietí. To znamená, že je nutné disponovať internetovým pripojením.

Keďže elektronický informačný zdroj, inak povedané EIZ, môže byť rôznymi spôsobmi modifikovaný, je potrebné, aby sme vedeli zistiť dôveryhodnosť dokumentu. Potrebujeme vedieť aká je „integrita digitálnych informácií“ (Preserving, 1996). Pri overovaní integrity EIZ je nutné zohľadňovať obsah, pôvod, stálosť i kontext, avšak ako uvádza Lynch (2000), originálnosť nie je primárnou črtou daného typu informácií, pretože na internete, je všetko kópiou. Skôr sa tu zaujímame o to či informácia nebola vytrhnutá z kontextu, či nebola zdeformovaná, úmyselne, alebo z technických príčin pri prenose a kopírovaní.

EIZ poznáme nielen ako informácie, prípadne literatúru, ktorá vznikla už priamo v elektronickom prostredí. Zaraďujú sa sem aj zdigitalizované dokumenty. Tie mali pôvodne tradičný formát, ale z dôvodov dlhodobej archivácie a ochrany boli prevedené do digitálnej podoby. Elektronický informačný zdroj môže mať charakter dokumentov, aké poznáme v tlačenej podobe. Tiež sa tu stretávame s elektronickou knihou (e-kniha), elektronickým časopisom, zborníkom, slovníkom a podobne. V elektronickom dokumente sa môže naraz snúbiť obraz text aj zvuk, vtedy hovoríme o multimediálnom súbore.

Podľa stupňa spracovania informácií rozlišujeme EIZ: plnotextové, bibliografické a faktografické. Na základe dostupnosti na licencované a voľne dostupné. Licencované EIZ sú spoplatnené a určené len pre oprávnených používateľov, zatiaľ čo voľne dostupné EIZ sú bezplatné a môže ich využívať ktokoľvek. Sú indexované, čo je: „Proces vyjadrenia obsahu dokumentu pomocou prvkov selekčného jazyka, zvyčajne s cieľom umožniť spätné vyhľadávanie. Podľa použitých metód sa rozlišuje intelektuálna, automatická a poloautomatická indexácia. Z hľadiska použitých selekčných jazykov sa rozlišuje prekoordinovaná indexácia a postkoordinovaná indexácia“ (Balíková, 2003).

Výhodou EIZ je hypertextualita, vieme jednoducho prechádzať medzi jednotlivými dokumentami, ktoré sú medzi sebou prepojené, odkazujú na seba.

* Ich najväčším plusom je rýchla dostupnosť pre všetkých oprávnených čitateľov kedykoľvek a kdekoľvek, kde je elektronické zariadenie a internet.
* Nie sú limitované počtom výtlačkov. Naraz k nim má prístup neobmedzený počet oprávnených ľudí.
* Nemôžu sa znehodnotiť, tak ako tlačený dokument, alebo dokument na fyzickom nosiči.
* Ľahko si vieme EIZ uložiť do nášho zariadenia. Dokážeme zmeniť jeho formát a prispôsobiť ho naším potrebám.
* Vyhľadávacie možnosti v elektronickom informačnom zdroji sú omnoho bohatšie ako pri tradičnejších dokumentoch (indexovanie, metadáta, hypertext,...) (Halienová, 2006)

S týmito výhodami súvisia aj negatíva. EIZ bývajú chránené copyrightom, vzťahujú sa naň autorské práva, ktoré sa porušujú nekontrolovaným sťahovaním. V elektronickom prostredí je pomerne jednoduché si prisvojiť cudzí EIZ a ťažšie sa overuje vierohodnosť informačného zdroja. Informačné zdroje tohto typu vyžadujú určitú informačnú gramotnosť pri používaní.

EIZ podľa prístupnosti rozdeľujeme na licencované a voľne dostupné. Voľne dostupné elektronické zdroje sú napríklad knižničné online katalógy, oficiálne webstránky inštitúcií (ministerstiev, organizácií), alebo legislatívne dokumenty. Licencované pramene rozlišujeme na voľne prístupné (Open Access) a platené, ku ktorým si treba zabezpečiť prístup. Pri Open Access (OA) hovoríme, že sa jedná o plnotextové vedecké informácie , ktoré sú dostupné bezplatne, voľne a ihneď (open access.cz,©2018). K OA sa vieme dostať cez repozitáre inštitúcií, alebo vo forme vedeckých časopisov. Študenti si k nim môžu zadovážiť prístup prostredníctvom vedeckej, alebo akademickej knižnice. Treba však brať do úvahy, že licencované EIZ nie sú súčasťou knižničného fondu. Knižnica si iba predplatí prístup ku vybraným databázam na jeden rok. Z toho dôvodu môže mať každá knižnica k dispozícii odlišné licencované EIZ. Študenti, vedci, a iní záujemcovia majú umožnené pracovať s licencovanými elektronickými informačnými zdrojomi až keď sa stanú členmi knižnice. Tento prístup majú buď priamo na počítačoch patriacich knižnici, alebo prostredníctvom vzdialeného prístupu zo svojich domácich zariadení.